Document ID: 31993R0746

ΚΑΝΟΝΙΣΜΟΣ (ΕΟΚ) αριθ. 746/93 ΤΟΥ ΣΥΜΒΟΥΛΙΟΥ της 17ης Μαρτίου 1993 σχετικά με τη χορήγηση ενίσχυσης για την προώθηση της σύστασης και τη διευκόλυνση της λειτουργίας των οργανώσεων παραγωγών που προβλέπονται από τους κανονισμούς (ΕΟΚ) αριθ. 1035/72 και (ΕΟΚ) αριθ. 1360/78 στην Πορτογαλία
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας:
ότι η ολοκλήρωση της ενιαίας αγοράς την 1η Ιανουαρίου 1993 προϋποθέτει την κατάργηση των εμποδίων στις συναλλαγές όχι μόνο μεταξύ των κρατών μελών της Κοινότητας με τη σύνθεσή της στις 31 Δεκεμβρίου 1985, αλλά επίσης, σε όσο το δυνατόν ευρύτερη κλίμακα, μεταξύ αυτών των κρατών μελών και της Ισπανίας και Πορτογαλίας- ότι περιλαμβάνει επομένως την πρόωρη κατάργηση ενός μεγάλου μέρους των μηχανισμών που προστατεύουν, σε μεταβατικό στάδιο, την ισπανική και πορτογαλική αγορά-
ότι, ενόψει της κατάστασης αυτής, η ιδιαίτερη καθυστέρηση που παρατηρήθηκε στην Πορτογαλία σε επίπεδο σύστασης οργανώσεων παραγωγών καθιστά αναγκαία μία εντατικοποίηση των μέτρων για την προώθηση της σύστασης για τη διευκόλυνση της λειτουργίας αυτών των οργανώσεων, σύμφωνα με τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (2) και με τον κανονισμό (ΕΟΚ) αριθ. 1360/78 του Συμβουλίου της 19ης Ιουνίου 1978 περί ομάδων παραγωγών και των ενώσεών τους (3)- ότι μια τέτοια εντατικοποίηση ενδέχεται πράγματι, αφενός, να διευκολύνει την προσπάθεια οργάνωσης της πορτογαλικής γεωργίας ενόψει του αυξανόμενου ανταγωνισμού των άλλων κρατών μελών και, αφετέρου, να διευκολύνει, στη χώρα αυτή την άσκηση των καθηκόντων που ανατίθενται από την Κοινή Γεωργική Πολιτική στις οργανώσεις παραγωγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι ενισχύσεις που προορίζονται να ενθαρρύνουν τη σύσταση και να διευκολύνουν τη λειτουργία των οργανώσεων παραγωγών που προβλέπονται στο άρθρο 13 του κανονισμού (ΕΟΚ) αριθ. 1035/72 και των ομάδων παραγωγών και των ενώσεών τους που προβλέπονται στον κανονισμό (ΕΟΚ) αριθ. 1360/78 χορηγούνται στην Πορτογαλία τηρουμένων των ακόλουθων ειδικών διατάξεων:
α) τα ποσοστά που προβλέπονται στο άρθρο 14 παράγραφος 1 πρώτη περίπτωση του κανονισμού (ΕΟΚ) αριθ. 1035/72 και στο άρθρο 10α παράγραφος 2 πρώτη περίπτωση του κανονισμού (ΕΟΚ) αριθ. 1360/78 γίνονται: 10 %, 10 %, 8 %, 6 % και 4 %-
β) τα ποσοστά που προβλέπονται στο άρθρο 10 παράγραφος 3 στοιχείο α) του κανονισμού (ΕΟΚ) αριθ. 1360/78 γίνονται: 100 %, 80 % και 40 %-
γ) το συνολικό ποσό που προβλέπεται στο άρθρο 10 παράγραφος 3 στοιχείο β) του κανονισμού (ΕΟΚ) αριθ. 1360/78 γίνεται 120 000 Ecu.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Μαρτίου 1993.

Labels: 18
6